দিল্লিতে আফগান মন্ত্রীর বৈঠকে মহিলা সাংবাদিকদের প্রবেশে বাধার অভিযোগ

নতুন দিল্লি: দিল্লিতে (Delhi) আফগানিস্তানের (Afghanistan) বিদেশমন্ত্রী আমির খান মুত্তাকির সাংবাদিক বৈঠকে মহিলা সাংবাদিকদের প্রবেশে বাধা দেওয়ার অভিযোগ ছড়িয়ে পড়েছে। বিষয়টি নিয়ে ইতিমধ্যেই তোলপাড় শুরু করেছেন কংগ্রেস নেত্রী প্রিয়াঙ্কা গান্ধী বঠড়া।

শনিবার কেন্দ্র জানায়, এ ঘটনা নিয়ে তাদের কোনও ভূমিকা ছিল না। ভারতের বিদেশ মন্ত্রকের বক্তব্য অনুযায়ী, ওই সাংবাদিক বৈঠকের আমন্ত্রণ শুধু নির্দিষ্ট কয়েকজন সাংবাদিককে দেওয়া হয়েছিল, যা পাঠানো হয়েছিল মুম্বইয়ের আফগানিস্তান কনসাল জেনারেলের পক্ষ থেকে।

আরও পড়ুন: এই ৪ কারণেই নোবেল শান্তি পুরস্কার পেলেন না ডোনাল্ড ট্রাম্প!

শুক্রবার দিল্লির চাণক্যপুরীতে আফগানিস্তান মন্ত্রীর মুখোমুখি ছিলেন হাতে গোনা কয়েকজন পুরুষ সাংবাদিক। অভিযোগ, মহিলা সাংবাদিকদের ভেতরে ঢুকতে দেওয়া হয়নি। সোশ্যাল মিডিয়ায় সাংবাদিকরা এই ঘটনায় ক্ষোভ প্রকাশ করেন। প্রাক্তন কেন্দ্রীয় মন্ত্রী পি চিদম্বরম মন্তব্য করেছেন,“এই ঘটনা জানার পরে আমি হতবাক। মহিলা সহকর্মীদের সঙ্গে এমন ঘটনা ঘটছে, পুরুষ সাংবাদিকদের উচিত ছিল সেখান থেকে বেরিয়ে যাওয়া।”

আফগানিস্তানের বিদেশমন্ত্রী ছয় দিনের সফরে ভারত এসেছেন। ওই দিন তিনি দিল্লিতে ভারতের বিদেশমন্ত্রী এস জয়শঙ্করের সঙ্গে বৈঠক করেন। তালিবানদের ক্ষমতায় ফেরার পর নারীদের অধিকার নিয়ে আন্তর্জাতিক পর্যায়ে বহু অভিযোগ উঠেছে।